钦定古今图书集成/理学汇编/字学典/第002卷 > 《张怀瓘书断》 > 《八分》
## 钦定古今图书集成/理学汇编/字学典/第002卷 > 《张怀瓘书断》 > 《八分》

按八分者，秦羽人上谷王次仲所作也。王愔云：“次仲
始以古书方广，少波势。建初中以隶草作楷法，字方
八分，言有模楷。”又萧子良云：“灵帝时，王次仲饰隶为
八分。”二家俱言后汉，而两帝不同。且灵帝之前，工八
分者非一，而云方广，殊非隶书。既言古书，岂得称隶？
若验方广，则篆籀有之，变古为方，不知其谓也。按《序
仙记》云：“王次仲，上谷人。少有异志，少年入学，屡有灵
奇。年未弱冠，变苍颉书为今隶书。始皇时，官务烦多，
得次仲文简略，赴急疾之用，甚喜，遣使召之，三征不
至。始皇大怒，制槛车送之，于道化为大鸟，出在槛外，
翻然长引，至于西山，落二翮于山上。今为大翮小翮
山。山上立祠，水旱祈焉。”又《魏土地记》云：“沮阳县城东
北六十里，有大翮、小翮山。”又，杨固《北都赋》云：“王次仲
匿术于秦皇，落双翮而冲天。”按：数家之言，明次仲是
秦人，既变苍颉书，即非效程邈隶也。按蔡邕《劝学篇》：
“上谷王次仲，初变古形”是也。始皇之世，出其数书，小篆古形，犹存其半。八分已减小篆之半，隶又减八分
之半。然可云子似父，不可云父似子，故知隶不能生
八分矣。本谓之楷书，楷者，法也，式也，模也。孔子曰：“今
世行之，后世以为楷式。”或云：后汉亦有王次仲为上
谷太守，非上谷人。又楷隶初制，大范几同，故后人惑
之，学者务之。盖其岁深，渐若八字分散，又名之为八
分。时人用写篇章，或写法令，亦谓之章程书。故梁鹄
云：“锺繇善章程书”是也。夫人才智有所偏，工取其长
而舍其短。谚曰：“韩诗郑《易》挂著壁。”且二王八分，即挂
壁之类，唯蔡伯喈乃造其极焉。王次仲即八分之祖
也。

赞曰：“仙客遗范，灵姿秀出。奋斫扬波，金相玉质。龙腾虎踞兮势非一，交戟横戈兮气雄逸。楷之为妙兮备华实。”